«Արմավիայի» և «Զվարթնոց օդակայանի միջև ծագած կոնֆլիկտը, կարծես թե հարթվեց: Ավելի ճիշտ, ժամանակավորապես սառեցվեց` գոնե այսպես ապահովելով ուղևորա փոխադրումները: Սակայն չի բացառվում, որ նման զարգացումներ առաջիկայում ևս կլինեն, քանի որ գործ ունենք արդեն խորացած հակամարտության հետ: 1996 թվականից ի վեր, երբ լուծարվեց «Հայկական ավիաուղիները», «Արմավիան» գերիշխող դիրք գրավեց` աստիճանաբար դուրս մղելով բոլոր փոխադրողներին և իրեն հռչակելով Ազգային փոխադրող: Այս հարցում, բնականաբար, նրան օգնեցին երկրի իշխանությունները և Քաղավիացիայի վարչությունը, որը ինքնակամ դարձել է Միխայիլ Բաղդասարովի պատանդը և կատարում է նրա բոլոր քմահաճույքները: Ունենալով մոտ 100 տոկոսանոց մենաշնորհ և ամենուրեք առաջ մղելով իր շահերը, «Արմավիան», ըստ էության, ոչ թե մտածեց կառավարման սկզբունքների կատարելագործման, այլ միայն ու միայն գերշահույթներ ապահովելու մասին: Մ. Բաղդասարովը պահպանեց խորհրդային հիմնարկի մոդելը և աշխատաձևերը` ամեն ինչ կառուցելով զանգերի, մտերմական հարաբերությունների, իշխանության կողմից ցուցաբերվող հովանավորչության վրա: Այսինքն, ժամանակակից Հայաստանում ստեղծվեց խորհրդային մի հիմնարկ, որն ի զորու չէ մրցունակ լինել թե´ մեզ մոտ, թե´ ավիափոխադրողների եվրոպական ընկերակցությունում: Ցանկացած բիզնեսի հաջողության գրավականը գործող օրենքներին և կնքված համաձայնագրերին հավատարմությունն է: Իսկ ահա «Արմավիան» շրջանցեց բազմաթիվ օրենքներ, սկսեց արհամարհել բազմաթիվ համաձայնագ րեր: Հենց այս ամենն էլ բախումներ են ստեղծել նրա և գործընկերների միջև: Հատկապես` «Զվարթնոց» օդակայանի: «Արմավիան» բողոքում է օդակայանի սահմանած բարձր գներից և բանակցությունների նոր ու ճկուն բիզնես-համաձայնագրերի առաջադրման փոխարեն հայտարարում է գործադուլ` վնասելով ուղևորներին, նրանց դարձնելով կոնֆլիկտի թիրախ: Այսինքն, ոչ թե գնում է բանակցությունների, այլ չարաշահելով ուղևորների համբերությունը և նրանց հերթական անհարմարությունը պատճառելով` փորձում է այսպես ճնշում գործադրել Էռնեկյանի վրա: Ահա կոնֆլիկտի բուն պատճառը. վաշխառուական, խորհրդային ցեխավիկի հոգեբանությամբ գործող Բաղդասարովը բախվում է արևմտյան նորագույն բիզնեսի կանոններին և տեսնելով, որ իր մտավոր կարողություններն ու կառավարման մեթոդները չեն բավարարում «Զվարթնոցի» պահանջներին` անցնում է պարզունակ շանտաժի` հայտարարելով գործադուլ: